**ЗА ЛЕТНИТЕ НЕВОЛИ НА ОТПИСАНИТЕ …………..**

Уважаеми колеги,

Считам за свое задължение в ролята си на председател на УС да ви информирам за онова което свършихме или по-скоро не успяхме да свършим в периода от Общото събрание на СОББ на 31.03.23 г. до момента. В телеграфен стил събитията се развиваха по следния начин:

Направихме опит да насрочим среща с БЛС във връзка с уж течащите преговори по новото НРД, но по техни думи не беше дошло времето за това. С д-р Маналова присъствахме на обща среща по покана на председателя на БЛС с представители на всички сдружения на която трябваше да се набележат най-важните и основни задачи пред УС на БЛС при настоящите преговори. Но от набелязаните четири основни цели на преследване нямаше нико,я която да облагодетелства нас. Бе отхвърлено предложението, което с д-р Маналова представихме – т.н. Наредба на д-р Кацаров за свеждане на броя лекари до оптималните според дейността на конкретното лечебно заведение с мотив от д-р Маджаров, че касата нямало да се съгласи. Това за пореден път постави пред нас въпроса ние в правова държава ли живеем или в държава на капризи и договорки. До момента не е ясно от най-важните точки които на тази среща бяха набелязани дали нещо изобщо е постигнато.

Трима от членовете на УС присъстваха на среща със Сдружение на общините и НЗОК представена в лицето на д-р Страшимир Генев присъстващ онлайн. Колегите представила проблемите пред общинското здравеопазване , но не бяха набелязани никакви конкретни мерки, дори категорично бе отхвърлена от д-р Генев идеята алгоритмите на клиничните пътеки в частта им кадрово обезпечаване да бъдат съобразени с наредбата Кацаров.

От момента на встъпване на новото правителство на власт положихме големи усилия да насрочим среща от начало с министъра на здравеопазването, а да разберем визията на кабинета за общинското здравеопазване, но нито през секретаря, нито на изпратеното писмо имаше някакъв отговор, така че и до момента сме в очакване.

Следващият наш ход беше да се обърнем към професор Ангелов в ролята му на председател на Комисията по здравеопазване. Изпратихме писмо с настояване за среща в което представихме проблемите по които бихме искали да дебатираме. Паралелно с писмото неколкократно позвъних на професор Ангелов, за да напомня за ангажимента, който той беше поел лично към мен, че веднага след изборите ще ни покани на среща. Така и обаче не успях да говоря лично с него, а от секретарката на комисията по здравеопазване в парламента на която беше казано да ми се обади разбрах, че депутатите излизат в лятна ваканция и имам уверението, че в началото на септември ще ни приемат.

И за да не пропусна организацията, която трябва да се грижи за интересите на лекарите на 01.08.2023 г. проведох разговор с представител на БЛС от който разговор стана ясно, че към момента нищо не е ясно. Не се очаква увеличение на цените на клиничните пътеки, не се знае кога и изобщо ще бъде подписан договор или това ще е анекс до края на годината, не се знае какво ще има като клаузи в документа, който изобщо ще бъде разписан.

Продължаваме да следим активно случващото се и при налична информация ще продължа да ви информирам.

Председател на СОББ: д-р Неделчо Тотев